تسجيل الدخول باستخدام حسابك مع
Ride Along: أى حاجة فى ساعتين!
الحقيقة أننا مش بـ نحب نوعية الأفلام اللى عاوزه تلم كل التيمات السينمائية فى حوالى ساعتين هى مدة عرض الفيلم.. أسلوب: شوية رومانسية على شوية أكشن على حتة تراجيدي ينفع لو بـ نشترى طبق حلويات مشكل، لكننا مش بـ نفضله فيما يتعلق بالأفلام السينمائية.
من إخراج تيم ستورى بـ نشوف آيس كيوب وكيفن هارت فى الفيلم الأكشن الكوميدي اللى بـ يحكى عن محاولة ضابط شرطة حديث التقرب لأخو حبيبته بكل الطرق.. والدخول فى تفاصيل شخصيات الأبطال اللى بـ يخرج منها عدد كبير من المواقف الكوميدية ومواقف الأكشن فى نفس الوقت.
فكرة فيلم الأكشن الكوميدي حاولنا فى مصر تقديمه فى أكثر من عمل، لكن طبعًا النتيجة بـ تكون خليط غير واضح المعالم، لا حصل فيلم أكشن محترم ولا جاب فيلم كوميدي لطيف، أما هوليوود فبـ تقدر تقدم المزيج ده يمكن بشكل أفضل بعض الشىء، لكن يعيب القائمين على فيلمنا أنهم حبوا يزودوا الجرعة شوية فـ خرج الفيلم فى النهاية مترنح مش قادر يوصل لأى هدف من أهدافه.
طبعًا مش متوقعين كثير من الموسيقى التصويرية أو الديكور فى النوعية دى من الأفلام، لأن الهدف منها بـ يكون التسلية وتضييع وقت المشاهدين وخلاص، بالتالى نقدر نقول أن عوامل الديكور والموسيقى وباقى الأمور المساعدة لإنجاح العمل السينمائى كانت موجودة بالحد الأدنى لها، وده من عوامل ضعف الفيلم من وجهة نظرنا.
مافيش أكثر من كده نقوله عن Ride along أكثر من أنه فيلم خفيف ممكن تشوفه فى الأجازة وما تتوقعش منه أكثر من بعض الضحكات ومشاهد الأكشن بـ يربطها خيط درامى واهى.
أفلام الرعب اللي بنشوفها مؤخرًا أصبحت مرادف لأفلام المقاولات.. مجرد محاولات بائسة لإنتاج أفلام رخيصة من الناحية الإنتاجية في محاولة لتحقيق نجاح على صعيد الإيرادات في قاعات العرض، بالاعتماد بالمقام الأول على التقنيات الخاصة والمؤثرات الحديثة.
فيلم BlackBurn من إخراج لارو شارتراند، ومن بطولة ناتاشا بارون، ربيبكا هوسين، وآخرين، الفيلم بيحكي عن قصة مجموعة من الشباب بينطلقوا في رحلة لقضاء بعض الوقت الممتع في الغابات، من خلال الإقامة في كوخ أحد أصدقائهم، إلا أن الرحلة بتخرج عن المألوف لما بيضطروا أنهم ينحرفوا عن خط سيرهم للحصول على بنزين للسيارة، وبيقعوا في إيد مجموعة من السكان المحليين المختلين عقليًا واللي بيحاولوا يقتلوهم... وبتستمر الأحداث على نفس المنوال.
لو هنتكلم عن السيناريو هيكون من الإنصاف إننا نقول أن الفيلم كان ممتع في الربع الأول منه، خاصة المشهد الإفتتاحي للأحداث واللي قدر يسحبنا ويقنعنا بمواصلة المشاهدة، لكن المستوى الإخراجي لباقي الفيلم كان ضعيف جدًا وحسينا بملل كبير مع دخول أحداث الفيلم للمنتصف تقريبًا.
الفيلم في بنيانه بيعتمد على فكرة نمطية عن تعرض مجموعة متباينة من الشباب في سن المراهقة لمجموعة من الأحداث المرعبة، لكن الفيلم مش بيقدر يدخلنا في حياة الشباب دي قبل الواقعة، ومش بيخلق داخلنا أي نوع من التعاطف تجاههم، وكأن كل المطلوب هو تقديم أكبر قدر من مشاهد الرعب والدم، واللى بتزيد كميته في الربع الأخير من الأحداث.
الديكورات كانت متميزة والموسيقى التصويرية كمان كانت جيدة على الأقل في المرحلة الأولي من الفيلم، لكن المكياج والمؤثرات الخاصة كانت في أسوأ حالاتها، وحسينا في بعض المشاهد أننا بنشوف فيلم أطفال أكثر منه فيلم رعب!
إيه ثاني أسوأ شيء بعد المؤثرات الخاصة؟ الأداء التمثيلي اللي كان بيوصل في بعض الحالات لمرحلة من التهريج والهزل.. كل الممثلين تقريبًا كانوا بيحسسونا في كل مشهد أنهم بيمثلوا، ولم يظهر عليهم معالم الرعب أو الفزع الا في مشاهد قليلة.
BlackBurn فيلم رعب بننصح بمشاهدته للناس اللي بتحب أي فيلم رعب والسلام، أما لو كنتم بتدققوا في كل حدث وبتحللوا كل مشهد.. ننصحكم تنتظروا فيلم أقوى.
على الرغم من محاولة خلق حالة من التشويق والإثارة والأكشن ومشاهد تبادل إطلاق النار ومطاردات السيارات والدراجات البخارية.. إلا أننا مانقدرش ننكر حالة الملل الشديد اللي أصابتنا أثناء مشاهدة Blood Father للنجم ميل جبسون... هنستعرض مع بعض سبب الملل من خلال أحداث الفيلم ونقدنا له.
فيلم Blood Father من إخراج جان فرانسوا ريشت، عن رواية بيتر كريج، وكتب لها السيناريو أندريا بيرلوف، الفيلم بيحكي عن أب بيحاول يتعافي من إدمان الكحول بعد سنين قضاها في السجن، وبيحاول يلتزم بشروط إطلاق سراحه المشروط علشان ما يرجعش للسجن تاني.
كل الأمور دي بتنقلب رأسًا على عقب لما بتظهر بنت جيبسون المختفية بقى لها فترة طويلة، وبتلجئ له لحمايتها من عصابة من الأشرار بتتورط معاهم البنت في جريمة قتل أثناء المشاهد الإفتتاحية للفيلم.
على الرغم من قوة القصة إلا أنها مكررة، وسبق تقديم علاقة الأب والإبنة في أفلام أكشن متميزة زي سلسلة أفلام Taken وللأسف ماقدرش صناع Blood Father يقدموا لنا شكل مختلف، أو أبعاد نفسية جديدة للعلاقة دي.
إخراج الفيلم اعتمد على محاولة خلق حالة من التشويق والإثارة من خلال خط سير الأحداث، وقدر يقدم مشاهد أكشن قوية ومختلفة ومبتكرة في كتير منها، لكن فاته تقليص مساحات مابين مشاهد الأكشن، خاصة أنه ماقدرش يقدم في المشاهد دي أي أبعاد نفسية أو أي تفاصيل تفيد الحبكة.. علشان كده حسينا بالملل.
الديكورات كانت واحدة من أهم عوامل نجاح الفيلم، واستغل صناع الفيلم التصوير في المناطق الصحراوية الشاسعة علشان يقدموا عالم كامل من إبتكارهم، ودي كانت نقطة تميز مهمة جدًا خلال أحداث الفيلم.. أما الموسيقى التصويرية فكانت باهتة وضعيفة جدًا.
ميل جبسون بيقدم أداء تمثيلي متوسط.. واضح جدًا قدرته على العناية بشكله وجسمه رغم تقدمه في السن، لكن إنفعالاته وقدرته على تقديم أداء تمثيلي كانت ضعيفة ومش على مستوى الأحداث اللي بتحصل في الفيلم.. وكنا منتظرين منه أداء أفضل في مشهد اكتشاف وجود بنته على سبيل المثال.
في دور الإبنة المراهقة بتقدم إيرين موريارتي الدور بشكل جيد لكن نمطي وتقليدي ودون أي محاولة للتجديد أو إضافة بصمتها الخاصة على الدور والشخصية، أما ويليام أتش. ماسي في دور صديق البطل فقدم أداء متميز على الرغم من تقدمه الكبير في السن واللي ظاهر على وجهه بشكل واضح.
فيلم Blood Father مش أحسن فيلم أكشن شوفناه.. لكن ممكن تقضوا معاه وقت جيد لو كنتم مش بتزهقوا بسرعة.
Loading...